CELEX: 32020D1793
Language: et
Date: 2020-11-16 00:00:00
Title: Nõukogu otsus (EL) 2020/1793, 16. november 2020, millega muudetakse otsuse nr 940/2014/EL (dokimaksu kohaldamise kohta Prantsusmaa äärepoolseimates piirkondades) kohaldamisaega

1.12.2020   
               
               
                  ET
               
               
                  Euroopa Liidu Teataja
               
               
                  L 402/21
               
            
         NÕUKOGU OTSUS (EL) 2020/1793,
         16. november 2020,
         millega muudetakse otsuse nr 940/2014/EL (dokimaksu kohaldamise kohta Prantsusmaa äärepoolseimates piirkondades) kohaldamisaega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 349,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Parlamendi arvamust (1),
         toimides seadusandliku erimenetluse kohaselt
         ning arvestades järgmist:
         
                     (1)
                  
                  
                     Nõukogu otsusega nr 940/2014/EL (2) lubatakse Prantsuse ametiasutustel kohaldada dokimaksuvabastust või -vähendust Prantsusmaa äärepoolseimates piirkondades kõnealuse otsuse lisas loetletud toodete suhtes, mis on nendes äärepoolseimates piirkondades kohapeal toodetud. Maksimaalne lubatud maksumäära erinevus on sõltuvalt tootest ja asjaomasest ülemeredepartemangust 10, 20 või 30 protsendipunkti. Otsust nr 940/2014/EL kohaldatakse kuni 31. detsembrini 2020.
                  
               
                     (2)
                  
                  
                     Prantsusmaa on seisukohal, et äärepoolseimaid piirkondi mõjutavad ebasoodsad konkurentsitingimused ei ole kadunud ning ta on komisjonilt taotlenud, et kehtiva diferentseeritud maksumäära süsteemiga sarnanevat süsteemi kohaldataks ka peale 1. jaanuari 2021 kuni 31. detsembrini 2027.
                  
               
                     (3)
                  
                  
                     Selliste toodete loetelu läbivaatamine, mille suhtes soovib Prantsusmaa kohaldada diferentseeritud maksumäära, oli ajamahukas, sest iga toote puhul oli vaja kontrollida, kas diferentseeritud maksumäär ja selle ulatus on õigustatud, ning tagada, et diferentseeritud maksumäär ei õõnesta liidu õiguskorra, sealhulgas siseturu ja ühise poliitika terviklikkust ega sidusust.
                  
               
                     (4)
                  
                  
                     COVID-19 pandeemiaga seotud kriis põhjustas tõsise viivituse Prantsusmaa ametiasutuste töös selliseks kontrolliks vajaliku teabe kogumisel. Seetõttu ei olnud seda tööd seni võimalik lõpule viia.
                  
               
                     (5)
                  
                  
                     Kui ühtegi ettepanekut enne 1. jaanuari 2021 vastu ei võeta, võib see kaasa tuua õigusliku vaakumi ulatuses, milles keelatakse alates 1. jaanuarist 2021 Prantsusmaa äärepoolseimates piirkondades igasugune erineva maksumäära kohaldamine.
                  
               
                     (6)
                  
                  
                     Käimasoleva kontrollimise lõpetamiseks ja andmaks komisjonile aega esitada tasakaalustatud ettepanek, mille puhul võetakse arvesse erinevaid huvisid, on vaja kuus kuud lisaaega.
                  
               
                     (7)
                  
                  
                     Seepärast tuleks otsust nr 940/2014/EL vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse nr 940/2014/EL artikli 1 lõikes 1 asendatakse kuupäev „31. detsembrini 2020“ kuupäevaga „30. juunini 2021“.
         
         
            Artikkel 2
            Käesolevat otsust kohaldatakse alates 1. jaanuarist 2021.
         
         
            Artikkel 3
            Käesolev otsus on adresseeritud Prantsuse Vabariigile.
         
         
            Brüssel, 16. november 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  6. oktoobri 2020. aasta arvamus (Euroopa Liidu Teatajas seni avaldamata).
         
            (2)  Nõukogu 17. detsembri 2014. aasta otsus nr 940/2014/EL dokimaksu kohaldamise kohta Prantsusmaa äärepoolseimates piirkondades (ELT L 367, 23.12.2014, lk 1).